CELEX: 32014D0768
Language: lv
Date: 2014-10-30 00:00:00
Title: 2014/768/ES: Komisijas Īstenošanas lēmums ( 2014. gada 30. oktobris ), ar ko nosaka tās informācijas veidu, formātu un iesniegšanas biežumu, kura dalībvalstīm jādara pieejama par emisijas integrētās pārvaldības metodēm, ko piemēro minerāleļļu un gāzes pārstrādes rūpnīcām, saskaņā ar Eiropas Parlamenta un Padomes Direktīvu 2010/75/ES (izziņots ar dokumenta numuru C(2014) 7517)  Dokuments attiecas uz EEZ

1.11.2014   
            
            
               LV
            
            
               Eiropas Savienības Oficiālais Vēstnesis
            
            
               L 315/15
            
         KOMISIJAS ĪSTENOŠANAS LĒMUMS
   (2014. gada 30. oktobris),
   ar ko nosaka tās informācijas veidu, formātu un iesniegšanas biežumu, kura dalībvalstīm jādara pieejama par emisijas integrētās pārvaldības metodēm, ko piemēro minerāleļļu un gāzes pārstrādes rūpnīcām, saskaņā ar Eiropas Parlamenta un Padomes Direktīvu 2010/75/ES
   
      
         (izziņots ar dokumenta numuru C(2014) 7517)
      
   
   (Dokuments attiecas uz EEZ)
   
      (2014/768/ES)
   
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2010. gada 24. novembra Direktīvu 2010/75/ES par rūpnieciskajām emisijām (piesārņojuma integrēta novēršana un kontrole) (1) un jo īpaši tās 72. panta 2. punktu,
   tā kā:
   
               (1)
            
            
               Ar Komisijas Īstenošanas lēmumu 2014/738/ES (2) nosaka secinājumus par labākajiem pieejamajiem tehniskajiem paņēmieniem (LPTP secinājumi) minerāleļļu un gāzes pārstrādei. Ar minēto lēmumu noteiktie LPTP secinājumi Nr. 57 un Nr. 58 dod iespēju dalībvalstīm emisijas integrētās pārvaldības metodi izmantot slāpekļa oksīdu (NOx) un sēra dioksīda (SO2) emisiju kontrolei no noteiktām tehniskām vienībām.
            
         
               (2)
            
            
               Minerāleļļu un gāzes pārstrādes rūpnīcas ir būtiski gaisa piesārņotājvielu, proti, sēra dioksīda un slāpekļa oksīdu, emisiju avoti. Ja pārstrādes rūpnīcas izmantotu emisijas integrētās pārvaldības metodi, tas kļūtu par minēto rūpnīcu ekoloģisko raksturlielumu galveno noteikšanas faktoru.
            
         
               (3)
            
            
               Lai Komisija varētu izvērtēt, vai LPTP Nr. 57 un LPTP Nr. 58 piemēroti pareizi, konkrētāk, pārbaudīt, vai emisijas integrētās pārvaldības metode ir izstrādāta, īstenota un tiek izmantota tā, lai atbilstu minētajos LPTP secinājumos noteiktajiem vides aspektā līdzvērtīgu iznākumu principiem, jānosaka īpašas ziņošanas prasības.
            
         
               (4)
            
            
               Būtu jānosaka tās informācijas veids, kas dalībvalstīm jādara pieejama saistībā ar LPTP Nr. 57 un LPTP Nr. 58 aprakstīto emisijas integrētās pārvaldības metožu īstenošanu, un būtu jāapraksta būtiskās īstenojamo metožu tehniskās īpatnības, noteiktās atbilstīgās emisijas robežvērtības un atbilstīgā uzraudzība sistēma un tās rezultāti.
            
         
               (5)
            
            
               Saskaņā ar Direktīvas 2010/75/ES 72. panta 1. punktu dalībvalstīm informācija par labāko pieejamo tehnisko paņēmienu piemērošanu ir jādara pieejama elektroniskā formātā. Lai nodrošinātu dalībvalstu sniegtās informācijas konsekvenci un saskaņotību, tām būtu jāizmanto elektroniskais ziņošanas formāts, ko ar Eiropas Vides aģentūras palīdzību šim mērķim izstrādājusi Komisija.
            
         
               (6)
            
            
               Šajā lēmumā paredzētie pasākumi ir saskaņā ar tās komitejas atzinumu, kas izveidota saskaņā ar Direktīvas 2010/75/ES 75. panta 1. punktu,
            
         IR PIEŅĒMUSI ŠO LĒMUMU.
   1. pants
   Dalībvalstu paziņotā informācija
   1.   Dalībvalstis Komisijai dara pieejamu informāciju par LPTP Nr. 57 un LPTP Nr. 58 izklāstīto un ar Īstenošanas lēmumu 2014/738/ES pieņemto emisijas integrētās pārvaldības metožu īstenošanu.
   Pirmajā daļā minēto informāciju dara pieejamu saskaņā ar pielikumu, un tā aptver 2017., 2018. un 2019. gadu. Minēto informāciju dara pieejamu par katru minerāleļļu un gāzes pārstrādes rūpnīcu, kurā ir īstenota LPTP Nr. 57 vai LPTP Nr. 58 izklāstītā emisijas integrētās pārvaldības metode attiecībā uz slāpekļa oksīdu (NOx) vai sēra dioksīda (SO2) emisiju gaisā.
   2.   Šā panta 1. punktā minēto informāciju, izmantojot šim mērķim paredzētu elektronisko ziņošanas formātu, dara pieejamu Komisijai vēlākais līdz 2020. gada 30. septembrim.
   2. pants
   Adresāti
   Šis lēmums ir adresēts dalībvalstīm.
   
      Briselē, 2014. gada 30. oktobrī
      
         
            Komisijas vārdā –
         
         
            Komisijas loceklis
         
         Janez POTOČNIK
      
   
   
      (1)  OV L 334, 17.12.2010., 17. lpp.
   
   
      (2)  Komisijas 2014. gada 9. oktobra Īstenošanas lēmums 2014/738/ES, ar ko nosaka secinājumus par labākajiem pieejamajiem tehniskajiem paņēmieniem (LPTP) minerāleļļu un gāzes pārstrādē saskaņā ar Eiropas Parlamenta un Padomes Direktīvu 2010/75/ES par rūpnieciskajām emisijām (OV L 307, 28.10.2014., 38. lpp.).
   
      PIELIKUMS
      Tās informācijas veids, kura jādara pieejama Komisijai, par minerāleļļu un gāzes pārstrādes rūpnīcās izmantotajām emisijas integrētās pārvaldības metodēm
      1.   Vispārīga informācija
      
      
               
                  1.1.
               
               
                  Iekārtas atsauces numurs: unikāls iekārtas identifikators Direktīvas 2010/75/ES īstenošanas vajadzībām.
               
            
               
                  1.2.
               
               
                  Iekārtas nosaukums.
               
            
               
                  1.3.
               
               
                  Operatora nosaukums.
               
            
               
                  1.4.
               
               
                  Iekārtas adrese: iela, pasta indekss, pilsēta un valsts.
               
            2.   Informācija par emisijas integrētās pārvaldības metožu īstenošanas jomu un piemērojamām emisijas robežvērtībām
      
      
               
                  2.1.
               
               
                  Saraksts un apraksts sadedzināšanas un procesa iekārtām, uz kurām attiecas NOx un SO2 emisijas integrētās pārvaldības metodes:
                  
                              a)
                           
                           
                              iekārtas veids (sadedzināšanas iekārta, šķidrā katalītiskā krekinga iekārta, atlikumgāzes sēra reģenerēšanas iekārta);
                           
                        
                              b)
                           
                           
                              nominālā ievadītā siltumjauda (sadedzināšanas iekārtām);
                           
                        
                              c)
                           
                           
                              kurināmā veids (sadedzināšanas iekārtām);
                           
                        
                              d)
                           
                           
                              jauna vai esoša iekārta;
                           
                        
                              e)
                           
                           
                              būtiskas un strukturālas izmaiņas pārskata periodā, piemēram, darbībā vai kurināmā izmantošanā, kas ietekmēja piemērojamos ar LPTP saistītos emisijas līmeņus (LPTP SEL).
                           
                        
            
               
                  2.2.
               
               
                  NOx un SO2 piemērojamās emisijas robežvērtības saskaņā ar emisijas integrētās pārvaldības metodēm:
                  
                              a)
                           
                           
                              vērtības, mērvienības, vidējās vērtības aprēķināšanas periods un bāzes apstākļi;
                           
                        
                              b)
                           
                           
                              kā šīs robežvērtības tika noteiktas, ņemot vērā LPTP Nr. 57 un LPTP Nr. 58, kas saskaņā ar Īstenošanas lēmumu 2014/738/ES izklāstīti LPTP secinājumos;
                           
                        
                              c)
                           
                           
                              kāda emisijas koncentrācija tika ņemta vērā katrā attiecīgajā iekārtā, ņemot vērā LPTP Nr. 57 un LPTP Nr. 58 un salīdzinot ar atlikumgāzu sēra reģenerēšanas iekārtu atsevišķu LPTP SEL un ar LPTP saistīto ekoloģisko raksturlielumu līmeni (LPTP SERL);
                           
                        
                              d)
                           
                           
                              kādi dūmvadu gāzes caurplūduma rādītāji (vai citi faktori) tika izmantoti kā katras iekārtas svēruma koeficients, kā tie tika noteikti;
                           
                        
                              e)
                           
                           
                              kādi citi elementi vai faktori tika izmantoti robežvērtību noteikšanai.
                           
                        
            3.   Informācija par monitoringa sistēmu
      
      
               
                  3.1.
               
               
                  Emisijas integrētās pārvaldības metodes ietvaros emisiju noteikšanai izmantotās monitoringa sistēmas apraksts.
               
            
               
                  3.2.
               
               
                  Detalizēta informācija par izmērītajiem un aprēķinātajiem parametriem, izmantotajiem mērīšanas veidiem (tieši, netieši) un metodēm, izmantotajiem aprēķina koeficientiem (to pamatojums) un monitoringa biežumu.
               
            4.   Informācija par monitoringa rezultātiem
      
      Lai pierādītu, ka LPTP Nr. 57 un LPTP Nr. 58 izklāstītie LPTP SEL ir ievēroti un ka emisijas līmenis ir vienāds vai zemāks nekā tad, ja LPTP SEL un LPTP SERL būtu piemēroti katrai iekārtai atsevišķi, monitoringa rezultātu pārskatā ietver vismaz šādu informāciju:
      
                  a)
               
               
                  visu attiecīgo iekārtu vidējā emisiju koncentrācija (mg/Nm3, visu mēnešu vidējie rādītāji gada laikā);
               
            
                  b)
               
               
                  visu attiecīgo iekārtu kopējā mēneša emisija (tonnās mēnesī);
               
            
                  c)
               
               
                  katras attiecīgās iekārtas vidējā emisiju koncentrācija (mg/Nm3, visu mēnešu vidējie rādītāji gada laikā);
               
            
                  d)
               
               
                  katras attiecīgās iekārtas dūmvadu gāzes plūsma (Nm3 stundā, visu mēnešu vidējie rādītāji gada laikā).